Jerusalen llaqtapim para tiempopi Templo Dedicacion Fiesta karqa.
Jesusmi purichkarqa Salomonpa Portalninpi.
Chaymi judiokuna muyuykuspa nirqaku:
—¿Haykapikamataq iskayrayachiwankiku?
Qam Cristo kaspaykiqa clarotayá willawayku —nispa.
Jesusñataqmi nirqa:
—Ñam nirqaykichikña ichaqa manam creerqankichikchu,
tukuy imatam rurani Taytaypa atiy qowasqanwan,
chaykunam ñoqamanta willakun.
Qamkunaqa manam ovejaykunachu kankichik chaymi mana creenkichikchu.
Ovejaykunaqa vozniytam uyarin,
ñoqapas paykunataqa reqsinim,
chaymi paykunaqa qatiwanku.
Ñoqam paykunaman qoni wiñay kawsayta chaymi paykunaqa haykapipas mana chinkanqachu,
manataqmi pipas qechuwanqachu makiymantaqa.
Tukuy ima qoqniy Taytayqa llapanmantapas atiyniyoqmi chaymi mana pipas atinmanchu Taytaypa makinmanta qechuytaqa.
Taytaywanqa hukllam kaniku.
Judiokunañataqmi huktawan hatarirqaku rumiwan chamqanankupaq.
Chaymi Jesus nirqa:
—Achkatam rurarqani allin ruraykunata Taytaypa atiy qowasqanwan,
chaynaqa ¿mayqanninmantataq rumiwan chamqawayta munankichik?
—nispa.
Judiokunañataqmi nirqa:
—Chamqapaytaqa munaykiku manam allin rurasqaykimantachu aswanqa rimaspayki Diosta piñachisqaykimantam chaynataq runa kachkaspayki Dios tukusqaykimantam —nispa.
Jesusñataqmi nirqa:
—Qamkunapa leynikichikpim qellqasqa kachkan:
“Ñoqam nirqaykichik qamkunaqa dioskuna kasqaykichikta” nispa niq.
Manam negachwanchu Bibliapa nisqantaqa.
Diosqa suticharqa dioskunawanqa willakusqankuna chaskiqkunatam.
Taytam sapaqchawaspan ñoqata kachamuwarqa kay pachaman,
chaynaqa ¿imanasqamá ninkichik:
“Diostam insultan” nispaqa “Diospa churinmi kani” nisqayraykuqa?
Taytapa ruranankunata mana ruraptiyqa amayá creewaychikchu.
Ichaqa paypa rurananta ruraptiyqa manaña ñoqapi creespaykichikpas rurasqaykunapiyá creeychik,
chaynapim yachankichik Taytawanqa huklla kasqayta.
Huktawanmi Jesusta presochayta munarqaku ichaqa paykunamantam lluptirurqa.
Jesusmi kasqallan kutikurqa Jordan Mayupa waklawninman,
chaypim ñawpaqta Juan bautizarqa,
chaypi Jesus kaptinmi
qawanankupaq achkallaña runakuna rirqaku.
Chayman rispankum ninakurqaku:
—Juanqa manam ima milagrotapas rurarqachu,
Jesusmanta nisqanmi ichaqa cheqap —nispa.
Chaymi Jesuspi achkaq iñirqaku chay lugarpi.